OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Evropska unija je od uradnega obvestila Združenega kraljestva, da namerava izstopiti iz Evropske unije, večkrat poudarila, da bi morala Unija in Združeno kraljestvo spoštovati svoje obveznosti, ki izhajajo iz celotnega obdobja članstva Združenega kraljestva v Uniji. Na to načelo je ponovno opozoril Evropski svet v svojih sklepih z dne 29. aprila 2017, odraža pa se tudi v uvodu k osnutku sporazuma o izstopu, o katerem se je 14. novembra 2018 dogovorilo 27 držav članic in vlada Združenega kraljestva. Če do dne izstopa sporazum o izstopu ne bo sprejet, to ne bo vplivalo na to vodilno načelo.

Komisija je v sporočilu z naslovom „Priprave na izstop Združenega kraljestva iz Evropske unije 30. marca 2019: načrt ukrepov za nepredvidljive razmere“ z dne 13. novembra 2018 navedla ukrepe za nepredvidljive razmere, ki jih bo sprejela, če do datuma izstopa ne bo veljavnega sporazuma o izstopu. V tem sporočilu je navedla ukrepe, ki se ji zdijo potrebni, hkrati pa je opozorila, da bi bili lahko pozneje potrebni dodatni ukrepi. V sporočilu je predstavila tudi šest splošnih načel, ki bi se morala upoštevati pri ukrepih za nepredvidljive razmere na vseh ravneh. To vključuje tudi načela, da ukrepi ne bi smeli podvajati koristi članstva v Uniji ali pogojev prehodnega obdobja, kot je določeno v osnutku sporazuma o izstopu; da morajo biti začasni in naj ne bi trajali dlje kot do konca leta 2019 ter da jih Evropska unija sprejme enostransko v skladu s svojimi interesi in jih zato načeloma lahko kadar koli prekliče.

Če ne bo dogovora, pravna ureditev za proračunske odnose med Unijo in Združenim kraljestvom ne bo sprejeta, dokler ne bo dosežen sporazum. Ob taki pravni praznini bi za vse upravičence iz Združenega kraljestva nastala precejšnja negotovost in težave pri izvrševanju proračuna Unije, v nekaterih primerih pa tudi za upravičence iz drugih držav članic. V skladu s splošnim pristopom Komisije je ta predlog ukrep za nepredvidljive razmere v odgovor na opisano.

Po izstopu Združeno kraljestvo ne bo več država članica Evropske unije, tako da zanj Pogodbi in sekundarna zakonodaja ne bodo več veljali. Združeno kraljestvo in subjekti s sedežem v Združenem kraljestvu ne bodo več upravičeni do financiranja iz programov Unije, razen če so v pravne akte programov za porabo sredstev EU vključene ustrezne določbe glede sodelovanja tretjih držav.

Namen tega predloga je preprečiti ali vsaj čim bolj zmanjšati kakršne koli nepotrebne motnje za upravičence programov za porabo sredstev EU in drugih ukrepov ob izstopu, pri čemer se pričakuje tudi, da bo to olajšalo finančno poravnavo med Unijo in Združenim kraljestvom.

Predlagani okvir za nepredvidljive razmere določa možnost, da se za Združeno kraljestvo in subjekte iz Združenega kraljestva za omejeno časovno obdobje po datumu izstopa (do 31. decembra 2019) ohrani upravičenost do prejemanja sredstev Unije v skladu s pravnimi obveznostmi, ki so bile sprejete pred datumom izstopa. Pogoj za to je, da se Združeno kraljestvo pisno zaveže in še naprej prispeva k financiranju proračuna za leto 2019 pod pogoji iz tega predloga. Združeno kraljestvo bi se moralo poleg tega pisno zavezati, da bo sprejelo kontrole in revizije, ki zajemajo celotno obdobje izvajanja programov ali ukrepov. S takimi pogoji bodo zaščiteni finančni interesi Unije.

Združeno kraljestvo in subjekti iz Združenega kraljestva ter subjekti iz drugih držav članic, katerih upravičenost je odvisna od izstopa Združenega kraljestva, bodo še naprej prejemali sredstva Unije pod pogoji iz tega predloga. Tako bi se ublažil razdiralen vpliv izstopa na obstoječe sporazume in sklepe. V okviru proračuna bi bilo omogočeno ustrezno izvajanje pravnih obveznosti z Združenim kraljestvom in subjekti iz Združenega kraljestva, ki so bile podpisane ali sprejete pred datumom izstopa.

Ker bi Združeno kraljestvo financiralo proračun za leto 2019 in v skladu s ciljem, da se v celoti izvede večletni finančni okvir za obdobje 2014–2020, ki je bil sprejet, ko je bilo Združeno kraljestvo še država članica Unije, bi poleg tega Združeno kraljestvo in subjekti iz Združenega kraljestva v letu 2019 lahko sodelovali pri razpisih, naročilih in natečajih ali drugih postopkih, na podlagi katerih je mogoče financiranje iz proračuna Unije. To ne bi veljalo, če bi obstajale omejitve glede varnosti, ter za ukrepe, ki vključujejo Evropsko investicijsko banko in Evropski investicijski sklad.